"Parkeerfobie": Is jy skrikkerig vir parallelle parkering? - Goeie Huishouding
Tuis » "Parkeerfobie": Is jy skrikkerig vir parallelle parkering?
Wenke om jou te help om makliker parallel te parkeer. Deur Caira-Lee Durand
Niks is so stresvol soos wanneer jy in 'n besige deel probeer parkeerplek kry wanneer jy reeds laat vir 'n vergadering is, en dan moet jy nog in 'n klein parkeerplek probeer inkom nie. Beslis nie ideaal nie! Dit is dus nie 'n verrassing nie dat parkering in 'n onlangse meningspeiling van Ford bestempel is as net so senutergend as 'n werkonderhoud of om jou skoonfamilie te ontmoet.
Blykbaar ly 'n volle derde van motoriste en 41% van vroue aan parkeerfobie (moet dit nie persoonlik opneem nie, dames). Volgens Shahied Haniff, bestuurder van die AA-bestuursakademie, weet baie motoriste met 'n rybewys net genoeg van parkering om hul rybewys te kry en sukkel dan om hierdie beginsels elke dag toe te pas. Dis goeie nuus is dus dat jy nie alleen is nie, maar niemand kan namens jou parkeer nie. Volg hierdie wenke om in daardie piepklein parkeerplek in te kom, en jy sal oukei wees.
1. Hoe stadiger, hoe beter
Moenie oorhaastig wees nie. Vat dit eerder rustig. Hoe stadiger jy ry, hoe meer tyd sal jy hê om jou motor se posisie te verander as jy jou met die ruimte misgis het.
2. Beoordeel jouself
"Wanneer ons ons rybewys kry, word ons nie geleer hoe om afstand te skat nie – dit kan 'n groot probleem vir baie vroue wees," sê Rich. Hoewel studies toon dat ons geneig is om swak te vaar in take wat ruimtelike bewustheid verg, toon onlangse navorsing deur die Universiteit van Warwick in Brittanje dat selfvertroue ons kan help om beter te vaar. "Ons navorsing dui daarop dat 'n vrou beter met ruimtelike take sal vaar wanneer sy beter oor haarself voel," sê die studie se hoofnavorser, dr. Zachary Estes. Haal 'n paar keer diep asem, probeer om gerusgestel te voel en parkeer!
Met al die woedende en ongeduldige bestuurders daar buite is dit maklik om te vergeet jy hét bestuursvermoëns. Fokus op jouself en vergeet wat rondom jou aangaan, sê Rich. Vir nog hulp, volg hierdie noodsaaklike stappe vir parallelle parkering:
Kry 'n parkeerplek groot genoeg vir jou motor met 'n bietjie ruimte waarin jy kan beweeg:
1. Terwyl jy stadig en versigtig agteruit ry – terwyl jy vir aankomende motors uitkyk – kyk vir hierdie aanduidings om jou motor se bande in die rigting van die sypaadjie te sluit: Die voorste deur van jou motor is naby die agterste buffer van die motor voor jou, en jy behoort die motor agter jou se buffer deur jou agterste passasiersvenster te kan sien.
2. Sluit jou wiele in die teenoorgestelde rigting wanneer die agterkant van jou motor heeltemal in die parkeerplek is en jy die voorste motor se agterlig deur die linkerdeel van jou voorruit kan sien.
3. Sodra die agterkant van jou motor heeltemal in die parkeerplek is, draai jou wiele reguit en ry stadig vorentoe. Ry nog 'n bietjie vorentoe en agtertoe om jou motor te sentreer indien nodig.